DEĊIŻJONI TAL-KUMMISSJONI
ta’ l-1 ta’ Ġunju 2007
li temenda d-Deċiżjoni 2000/636/KE li tistipula t-tqassim annwali għal kull Stat Membru ta’ l-ammont ta’ l-appoġġ Komunitarju għall-iżvilupp rurali għall-perjodu mill-1 ta’ Jannar 2007 sal-31 ta’ Diċembru 2013
(notifikata taħt id-dokument numru C(2007) 2274)
(2007/383/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1698/2005 ta’ l-20 ta’ Settembru 2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (EAFRD) (1), u b’mod partikolari l-Artikolu 69(4) tiegħu,
Billi:
(1)
L-ammont totali stipulat mid-Deċiżjoni tal-Kunsill 2006/493/KE tad-19 ta’ Ġunju 2006 li tistabbilixxi l-ammont ta’ l-appoġġ Komunitarju għall-iżvilupp rurali għall-perjodu mill-1 ta’ Jannar 2007 sal-31 ta’ Diċembru 2013, it-tqassim annwali tiegħu u l-ammont minimu li għandu jkun kkonċentrat fir-reġjuni eliġibbli skond l-Objettiv ta’ Konverġenza (2) jinkludi l-ammont għall-Bulgarija u r-Rumanija.
(2)
Id-Deċiżjoni tal-Kummissjoni 2006/636/KE (3) stipulat l-allokazzjonijiet għall-Istati Membri ta’ l-appoġġ Komunitarju għall-iżvilupp rurali għall-perjodu mill-1 ta’ Jannar 2007 sal-31 ta’ Diċembru 2013, waqt li ttieħed kont ukoll ta’ l-ammonti li għandhom jiġu trasferiti lill-EAFRD allokati permezz tad-Deċiżjoni tal-Kummissjoni 2006/410/KE (4) u d-Deċiżjoni tal-Kummissjoni 2006/588/KE (5).
(3)
Id-Deċiżjoni 2006/636/KE ma tinkludix l-ammonti għall-Bulgarija u r-Rumanija. Wara l-adeżjoni ta’ dawn iż-żewġ pajjiżi mill-1 ta’ Jannar 2007, jeħtieġ li d-Deċiżjoni 2006/636/KE tiġi emendata biex tinkludi t-tqassim annwali ta’ l-allokazzjonijiet għall-appoġġ Komunitarju għall-iżvilupp rurali għal dawk il-pajjiżi.
(4)
L-Artikolu 34(2) ta’ l-Att ta’ Adeżjoni tal-Bulgarija u r-Rumanija jsemmi l-ammont li ġej mill-EAGGF taqsima tal-Garanziji għall-iżvilupp rurali f’dawk il-pajjiżi għas-snin 2007-2009. It-tqassim skond is-sena u l-Istat Membru ta’ dan l-ammont huwa indikat fid-Dikjarazzjoni msemmija fil-parti II. Dikjarazzjonijiet, taqsima A, punt 4 ta’ l-Att Finali tat-Trattat ta’ l-Adeżjoni tal-Bulgarija u r-Rumanija. Biex tiġi żgurata implimentazzjoni korretta tal-miżura “Komplementi għall-pagamenti diretti” ta’ wara l-anness VIII, taqsima I, punt E, ta’ l-Att ta’ Adeżjoni jeħtieġ li dawn l-ammonti jiġu indikati, fi prezzijiet kurrenti, fit-tabella “Tqassim skond l-Istat Membru ta’ l-appoġġ Komunitarju għall-iżvilupp rurali 2007 - 2013” stipulata fl-Anness mad-Deċiżjoni 2006/636/KE.
(5)
Id-Deċiżjoni 2006/636/KE għandha għalhekk tiġi emendata skond dan,
ADOTTAT DIN ID-DEĊIŻJONI:
Artikolu 1
L-Anness mad-Deċiżjoni 2006/636/KE jinbidel bit-test ta’ l-Anness ma’ din id-Deċiżjoni.
Artikolu 2
Din id-Deċiżjoni għandha tidħol fis-seħħ mill-1 ta’ Jannar 2007.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 1 ta’ Ġunju 2007.